STATUTTER FOR PRESSESTIPEND FRA NORGES SJØMATRÅD

**1. Mål**

Norges sjømatråd stiller midler til disposisjon for inntil fem årlige pressestipend. Stipend skal gå til journalister eller personer innenfor media som arbeider med eller har interesse for norsk fiskeri- og havbruksnæring, norsk sjømateksport og internasjonal handel med sjømat.

Målet for stipendene er å bidra til at journalister og andre innenfor media skal kunne gjøre seg kjent med sjømatmarkedene og slik tilegne seg kunnskap om eksport, handel og markedsføring av sjømat.

Norges sjømatråd kan etter avtale bistå stipendiatene med faglige råd og praktisk hjelp under gjennomføring av prosjektene.

Sjømatrådet kan avgjøre at det skal være et spesielt tema for stipendene. Dette skal fremgå av utlysningsteksten.

**2. Stipendbeløp og utlysing**

Det vil bli avsatt et samlet stipendbeløp på kroner 125 000,- i året som kan tildeles inntil fem søkere med andeler opp til kroner 25 000,-. Stipendene blir utdelt av en komité nedsatt av Sjømatrådet. Stipendet blir utlyst på Sjømatrådets sine hjemmesider. Søknadsfrist blir kunngjort gjennom utlysingen. Dersom ingen kvalifiserte søkere melder seg vil stipendet ikke bli delt ut.

**3. Utvelgelse**

Redaktører, journalister og frilansere kan søke på stipend fra Sjømatrådet. Komitéen gir sin tildeling ut fra en vurdering av søkerens beskrivelse av prosjektet, aktualitet og allmenn interesse. I tillegg vil komitéen vurdere den kompetanseøkning stipendiaten vil få på området. Komitéen har mulighet til å prioritere søkere som arbeider i sjømatrelatert presse. Innvilgede stipender vil bli offentliggjort på Sjømatrådets hjemmeside, <http://www.seafood.no>

Tildelingen og avslag fra komitéen blir ikke begrunnet og kan ikke ankes av søkeren.

Stipendet må benyttes i det året det blir delt ut.

**4. Rapportering**

20 prosent av stipendbeløpet skal holdes tilbake til det foreligger rapport med regnskap, og disse er godkjent. Rapporten skal inneholde en beskrivelse av formål med prosjektet, hvordan prosjektet er gjennomført, oversikt over de viktigste funnene som er samlet inn eller den kunnskap som stipendiaten har tilegnet seg, samt en konklusjon. Alt skal leveres innenfor et to siders rapportnotat i tillegg til regnskap.

**5. Administrasjon**

Beløpet blir utbetalt etter avtale med søkerne som har fått tildelt stipend.